Μαρία Θεοδότου

Η Μαρία Θεοδότου είναι Κύπρια τραγουδίστρια.

 Βιογραφία 
Γεννήθηκε στις 17 Σεπτεμβρίου 1987 στη Λεμεσό. 

Ξεκίνησε να ασχολείται με την μουσική σε νεαρή ηλικία ως μαθήτρια του Εθνικού Ωδείου, όπου και τελείωσε με άριστα τα μαθήματα θεωρίας, αρμονίας και πιάνου. Παρακολούθησε μαθήματα κλασικού τραγουδιού και υπήρξε μέλος της Λυρικής σκηνής Κύπρου. Απέκτησε με διάκριση-άριστα το πτυχίο σύγχρονου τραγουδιού και παρακολούθησε μαθήματα στο τμήμα Μουσικής του Πανεπιστημίου Λευκωσίας, ενώ είναι στη διαδικασία απόκτησης μεταπτυχιακού στην «Ειδική αγωγή και Μουσική Παιδαγωγική».

Ως καθηγήτρια τραγουδιού διδάσκει στον ΘΟΚ και στην Εταιρεία Θεατρικής Ανάπτυξης Λεμεσού. Παράλληλα διδάσκει στο Εθνικό ωδείο και σε άλλες ιδιωτικές σχολές από το 2013 μαθήματα σύγχρονου τραγουδιού και θεωρίας.

Η επαγγελματική της πορεία στη μουσική ξεκίνησε το 2003. Εμφανίζεται σε μουσικές σκηνές σε όλη την Ελλάδα καθώς και στην Κύπρο. Συνεργάζεται με μεγάλα ονόματα της Ελληνικής μουσικής βιομηχανίας και με καταξιωμένους Κύπριους μουσικούς, τραγουδοποιούς και τραγουδιστές. Στο βιογραφικό της αναγράφονται συνεργασίες όπως οι: Γιώργος Χατζηνάσιος, Μίμης Πλέσσας, Γιώργος Κατσαρός, Γιώργος Θεοφάνους, Γιώργος Ανδρέου, Δημήτρης Μπάσης, Κώστας Μακεδόνας, Κούλης Θεοδώρου, Κωνσταντίνος Χριστοφόρου, Μπάμπης Τσέρτος, Βασίλης Λέκκας, Γιώργος Σακελλαρίου, Γεράσιμος Ανδρεάτος, Παντελής Θαλασσινός, Μελίνα Ασλανίδου, Ελένη Τσαλιγοπούλου, Γιάννης Διονυσίου, Απόστολος Μόσιος, Πέτρος Κουλουμής, Ανδρέας Κατσιγιάννης και άλλοι.

Δισκογραφικά συμμετέχει το 2018 με 3 τραγούδια στον δίσκο «Κόντρα στη Σιωπή», του συνθέτη Αχιλλέα Τσαγγαρίδη και της στιχουργού Ελένης Σιούφτα, ένας δίσκος αφιερωμένος σε ήρωες του 1955-1959 και του 1974.

Το 2019 κυκλοφορεί το πρώτο προσωπικό της single σε μια επανεκτέλεση του τραγουδιού «Αμφιβολίες», του κορυφαίου ερμηνευτή και δημιουργού Γρηγόρη Μπιθικώτση με την δισκογραφική εταιρεία «OgdooMusicGroup».

Ο πρώτος προσωπικός της δίσκος με τίτλο «Μισός Αιώνας Σιωπές» σε στίχους της Μαρίας Χατζηαυξέντη και μουσική του Ανδρέα Κατσιγιάννη κυκλοφορεί την άνοιξη του 2024 από την δισκογραφική εταιρεία «Panik Records». Ο δίσκος δημιουργήθηκε επ’ ευκαιρία της συμπλήρωσης 50 χρόνων από την τούρκικη εισβολή του ‘74 και είναι αφιερωμένος στις μάνες και στις συζύγους των αγνοουμένων του πολέμου εκείνου. Στον δίσκο συμμετέχουν οι: Μελίνα Ασλανίδου, Παντελής Θαλασσινός, Γιάννης Διονυσίου, Πέτρος Κουλουμής, Κούλης Θεοδώρου, Κωνσταντίνος Χριστοφόρου και Απόστολος Μόσιος.

Παρουσιάζει επίσης το 2024 ένα σκηνικό αφιέρωμα με τίτλο «Μαρτυρίες Μνημονεύουν» σε σκηνοθεσία του Ανδρέα Αραούζου και κείμενα της Μαρίας Χατζηαυξέντη με τους ηθοποιούς Βαρνάβα Κυριαζή, Γιάννα Λευκάτη, Γιώργο Μουαΐμη, Έρικα Μπεγέτη, Αννίτα Σαντοριναίου, Ιωάννα Σιαφκάλη, Ηρόδοτο Μιλτιάδους και Άννα Γιαγκιώζη.

Παράλληλα το 2024-2025 παρουσιάζει το έργο «Μισός Αιώνας Σιωπές» σε συναυλίες στην Κύπρο και στο Ίδρυμα Μιχάλη Κακογιάννη στην Αθήνα.

Το 2025 μετά από πρόσκληση του Ελληνικού Ερυθρού Σταυρού και του συνθέτη Πασχάλη Τόνιου τραγουδά στο Ηρώδειο σε μια παράσταση αφιέρωμα στο Περιβάλλον και στην συμπλήρωση των 100 χρόνων από την γέννηση των Μίκη Θεοδωράκη και Μάνου Χατζιδάκι.

Ετοιμάζει την δεύτερη προσωπική δουλειά, που αναμένεται να κυκλοφορήσει μέσα στο 2026.

 Παραπομπές 

Εξωτερικές συνδέσεις
 Προσωπική ιστοσελίδα

Κατηγορία:Κύπριες τραγουδίστριες